D.G.T. (Off and On)

«D.G.T. (Off and On)» (norsk oversettelse: D.G.T. (av og på), der D.G.T. uttales de-dsje-te, tilsvarende det rumenske ordet for fingre) er en sang fra 2022 med den rumenske sangeren Theodor Andrei. Sangen ble utgitt 19. desember 2022 som del av albumet Fragil. Den var Romanias bidrag i Eurovision Song Contest 2023 i Liverpool.

Om sangen 
Theodor Andrei skrev sangen til det rumenske uttaket til Eurovision Song Contest 2023 – Selecția Națională 2023. Ifølge Andrei ønsket han å lage en sang som blander forskjellige musikksjangre, og som kan appellere til både rumenske og internasjonale lyttere. Ifølge Andrei: «en sang som Romania aldri har sendt til den store finalen».

Sangen har engelsk og rumensk tekst, og Andrei beskriver låten som en «en kjærlighetshistorie der fornuften er i konflikt med instinktet, og lidenskapen og tryggheten duellerer». Sangen tar for seg de gode og dårlige sidene med å forelske seg, som lidenskap, sex, modenhet, løgner og andre aspekter rundt kjærligheten. 

Ifølge Andrei skrev han melodien «ut av kjedsomhet», og med hjelp fra vennen Luca De Mezzo, som senere skrev oppbygningen til refrenget. De to brukte rundt en uke på å skrive den instrumentale delen og de to første versene av sangen. Mikail Jahed og Luca Udățeanu bidro videre på låtskriversiden.

Eurovision Song Contest 
Låten ble utgitt 19. desember 2022 på albumet Fragil. Den ble deretter kunngjort som en av deltakerne i Selecția Națională 2023. I finalen 11. februar 2023 vant låten konkurransen og ble dermed Romanias bidrag til Eurovision Song Contest 2023.

Romania deltok i semfinale 2 torsdag 11. mai i Liverpool, og låten hadde startnummer 3. I semifinalen endte «D.G.T. (Off and On)» sist uten poeng og kvalifiserte seg dermed ikke til finalen lørdag 13. mai. Resultatet var Romanias verste siden debuten i 1994.

Referanser 

Rumensk musikk
Rumenske sanger
Sanger fra 2022
Bidrag til Eurovision Song Contest 2023